《奉和袭美太湖诗二十首。缥缈峰》
唐代·陆龟蒙

左右皆跳岑，孤峰挺然起。因思缥缈称，乃在虚无里。

清晨跻磴道，便是孱颜始。据石即更歌，遇泉还徙倚。

花奇忽如荐，树曲浑成几。乐静烟霭知，忘机猿狖喜。

频攀峻过斗，末造平如砥。举首阂青冥，回眸聊下视。

高帆大于鸟，广墠才类蚁。就此微茫中，争先未尝已。

葛洪话刚气，去地四千里。苟能乘之游，止若道路耳。

吾将自峰顶，便可朝帝扆。尽欲活群生，不唯私一己。

超骑明月蜍，复弄华星蕊。却下蓬莱巅，重窥清浅水。

身为大块客，自号天随子。他日向华阳，敲云问名氏。

作者简介：陆龟蒙（？～公元881年），唐代农学家、文学家，字鲁望，别号天随子、江湖散人、甫里先生，江苏吴县人。曾任湖州、苏州刺史幕僚，后隐居松江甫里，编著有《甫里先生文集》等。 他的小品文主要收在《笠泽丛书》中，现实针对性强，议论也颇精切，如《野庙碑》、《记稻鼠》等。陆龟蒙与皮日休交友，世称“皮陆”，诗以写景咏物为多。